ليكسوس ؤلا ليكس (ب لاتينية Lixus ؤلا Lixos ؤلا Lix) هيّا مدينة مورية أمازيغية قديمة تّبنات علا سّاحل ديال لمحيط لأطلسي حدا لموقع ديال مدينة لعرايش ف لقرن تامن قبل لميلاد. ليكسوس لعبات دور كبير ف نشر تّأتير تّقافي ليوناني ؤ لفينيقي ف شمال إفريقيا ؤ ف لمنطقة لغربية ديال لبحر دّخلاني، ؤ ساهمات ف تّحولات تّقافية ؤ سّياسية لي غادي تأدي ل طّلوع ديال مملكة موريطانية. لموقع د ليكسوس كان بدا لبحت فيه لعاليم د لأركيولوجيا لفرانساوي هنري دو لا مارتينيير ف 1882. ليكسوس تنسجو عليها بزاف د لأساطير ؤ لحكايات، بحال بلي فيها كانت جّردة د لحوريات ديال تّفّاحات دّهبية، لي كيحرسها تنّين. ليكسوس كانت موجودة كا مدينة من لعهد ديال لستيكشافات لفينيقية ف لقرن تّامن قبل لميلاد. ب سباب تّيجارة معا لفينيقيين لي جاو من مدينت صيدا (دابا ف لبنان)، ؤ لبعض منهوم ستاقرو ف لمنطقة، غادي تولي ليكسوس مدينة غنية بزاف، ؤ فيها طبقة جتيماعية مرفّحة ديال تّجار لي غالبا عندهوم ؤصول فينيقية، بحال مدون خرين ف لغرب ديال لميديطيراني، طانجا ؤ ݣاديس ف إيبيريا علا سابيل لميتال. حتال سّقوط د قرطاج ف 146 قبل لميلاد، رّومان ماكانوش كيعرفو بزاف علا سّاحل لأطلاسي ديال لبحر دّخلاني.